
CONSILIUL JUDEŢEAN BISTRIŢA-NĂSĂUD
SERVICIUL ADMINISTRAȚIE ȘI RELAȚII PUBLICE
Nr. IB/______din_______2017

                                                                    Aprobat,

Administrator public

Florin Grigore Moldovan

NOTĂ DE FUNDAMENTARE 
la Proiectul de hotărâre privind acordarea în anul 2017 a Titlului de ”Cetăţean de Onoare al Judeţului Bistriţa-Năsăud” domnului General de brigadă doctor VIRGIL-OVIDIU POP
Conform prevederilor Anexei nr. 4 la Statutul Județului Bistrița-Năsăud aprobat prin Hotărârea Consiliului Judeţean Bistriţa-Năsăud nr. 143/2013 privind aprobarea Statutului județului Bistrița-Năsăud, modificată prin Hotărârea Consiliului Județean Bistrița-Năsăud nr. 84/2015, Consiliul Județean Bistriţa-Năsăud poate acorda Titlul de ”Cetăţean de Onoare al Judeţului Bistriţa-Năsăud”, distincţie onorifică, pentru recunoaşterea meritelor, cinstirea şi onorarea lor.
Având în vedere:

· recomandarea întocmită de domnul colonel (r) Nicolae Pop, președinte al Filialei județene Bistrița-Năsăud „General Grigore Bălan”, din cadrul Asociației Naționale a Cadrelor Militare în Rezervă „Alexandru Ioan Cuza”, înregistrată la Consiliul Județean Bistrița-Năsăud cu nr. IX/21196 din 21.11.2017;

· recomandarea întocmită de domnul colonel (r) Vasile Măgerușan, președintele Filialei județene Bistrița-Năsăud ”Colonel Liviu Rusu” din cadrul Asociației Naționale Cultul Eroilor „Regina Maria”,  înregistrată la Consiliul Județean Bistrița-Năsăud cu nr. IX/21197 din 21.11.2017;
· recomandarea întocmită de domnul colonel doctor Mircea Gologan, Comandantul Brigăzii 81 Mecanizată „General Grigore Bălan” Bistrița, înregistrată la Consiliul Județean Bistrița-Năsăud cu nr. IX/21460 din 22.11.2017;
· curriculum vitae al domnului General de brigadă doctor Virgil-Ovidiu Pop.
Domnul Virgil-Ovidiu Pop s-a născut în municipiul Bistrița, județul Bistrița-Năsăud. A absolvit Liceul Militar „Ștefan cel Mare” din Cîmpulung Moldovenesc în anul 1988 și Școala Militară de Ofițeri activi „Nicolae Bălcescu” din Sibiu în anul 1991.
Prin comportamentul ireproșabil și rezultatele remarcabile obținute de-a lungul carierei, a demonstrat faptul că este un cetățean de înaltă ținută morală, gata oricând pentru a se pune în slujba comunității din care provine, a societății și instituției militare.

Dintre reperele profesionale care reliefează faptul că a urmat cu real succes treptele ierarhiei militare și care îl recomandă pentru a fi propus pentru acordarea titlului de ”Cetăţean de Onoare al Judeţului Bistriţa-Năsăud” se remarcă următoarele:
· în perioada 1991 - 2000 a îndeplinit cu onoare funcții de comandă  nivel de pluton și companie; a urmat cu rezultate foarte bune cursuri de perfecționare profesională, nivel companie și stat major;

· în perioada 2000 – 2002 a urmat cursurile Academiei de Înalte Studii Militare, specializarea Conducere Interarme, Forțe Terestre; ulterior, până în anul 2004, a îndeplinit funcții de stat major în cadrul Comandamentului Corpului 1 Armată Teritorial ”General Ioan Culcer”;
· începând cu anul 2004 a fost numit și a îndeplinit timp de 5 ani funcția de comandant al Batalionului 30 Vânători de Munte ”Dragoslavele”. În această perioadă a executat cu unitatea 2 misiuni de luptă, în anul 2006 în Kosovo și în anul 2008 în Afganistan. În cele două misiuni, a dovedit remarcabile calități de lider dar și o preocupare constantă pentru siguranța subordonaților. Prin acțiunile unității pe care a comandat-o, situația în zona de responsabilitate încredințată s-a îmbunătățit considerabil. Populația locală a apreciat în mod deosebit conduita militarilor români și păstrează și acum cele mai bune sentimente față de România;
· în anul 2009 a fost promovat comandant al Regimentului 30 Gardă ”Mihai Viteazul”, unitate fanion a Armatei Române, funcție pe care a îndeplinit-o cu rezultate excepționale până în anul 2014. În calitate de comandant al unității de reprezentare națională, a dat onorul unui număr de 14 șefi de stat și 9 șefi de guverne care au remarcat ținuta impecabilă și nivelul de instruire al gărzii de onoare, contribuind în acest fel la creșterea prestigiului României;
· în perioada 2014 – 2017 a îndeplinit cu rezultate foarte bune funcții de comandă și conducere la structuri de nivel brigadă (Brigada 282 Mecanizată ”Unirea Principatelor”), divizie (Divizia 2 Infanterie ”Getica”, Divizia 4 Infanterie ”GEMINA”) și în cadrul Statului Major al Forțelor Terestre (locțiitor al șefului statului major). 
Domnul General de brigadă doctor Virgil-Ovidiu Pop s-a distins printr-o preocupare constantă pentru pregătirea postuniversitară multidisciplinară, obținând titlul de Doctor în Domeniul Științe Militare la Universitatea Națională de Apărare ”Carol I” în anul 2006 și a absolvit cursul postuniversitar pentru pregătirea personalului didactic la Universitatea București, în anul 2008.
În semn de înaltă apreciere și recunoaștere a meritelor profesionale și pentru modul ireproșabil de îndeplinire a misiunilor încredințate, i-au fost acordate numeroase distincții naționale și internaționale, dintre cele mai importante sunt:

· Medalia NATO non article 5 (RO FND XII – Kosovo), 4 septembrie 2006;

· Emblema de Onoare a Statului Major General, 12 noiembrie 2007;

· Emblema de Onoare a Forțelor Terestre, 1 iunie 2008;

· Emblema de merit ”În Slujba Păcii” clasa a II a, 17 octombrie 2008;
· Medalia NATO non article 5 (ISAF III), 16 ianuarie 2009;

· Insigna ”Participant la Misiuni în străinătate” (ISAF III), 10 februarie 2009;
· Emblema de Onoare a Forțelor Aeriene, 20 iulie 2009;

· Ordinul ”Virtutea Militară” în grad de Cavaler cu însemn pentru militari, 22 octombrie 2009;
· Emblema de merit ”În Slujba Păcii” clasa I a, 1 iulie 2010;
· Medalia ”Crucea comemorativă pentru misiuni de menținere a păcii - Kosovo” a Republicii Italiene, 13 aprilie 2011;
· Emblema de merit ”Acțiuni umanitare” clasa I, 10 aprilie 2012;
· Titlul onorific de ”Militar Veteran” pentru militari, 23 iulie 2012;
· Emblema de Onoare a Forțelor Navale, 6 august 2012;   

· Emblema de Onoare a Medicinei Militare, 19 august 2013;

· Emblema de merit ”În Serviciul Armatei României” clasa a III a, 19 noiembrie 2015;
· Ordinul ”Virtutea Militară” în grad de Ofițer, cu însemn pentru militari, 2 noiembrie 2016. 
Activitatea științifică a domnului General de bigadă doctor Virgil-Ovidiu Pop o regăsim în numeroasele publicații unde apare atât ca autor unic, sau coautor, precum și în diverse articole și comunicări după cum reiese din Curriculum vitae. 
Ca fiu al meleagurilor bistrițene, nu a uitat niciodată tradițiile și obiceiurile din arealul transilvan, fiind un promotor de excepție al acestora, atât pe plan national cât și international, având o contribuție semnificativă la creșterea prestigiului județului Bistrița-Năsăud.

Întrucât aprecierea necesității și oportunității adoptării și emiterii actelor administrative aparțin autorităților deliberative, respectiv executive, conform prevederilor Legii nr.140/2017 pentru modificarea art.128 din Legea administrației publice locale nr.215/2001 și pentru modificarea art.55 din Legea nr.393/2004 privind Statutul aleșilor locali, considerăm că sunt îndeplinite prevederile legale pentru inițierea proiectului de hotărâre privind acordarea în anul 2017 a Titlului de “Cetățean de onoare al Județului Bistrița-Năsăud” domnului General de brigadă doctor VIRGIL-OVIDIU POP.


ȘEF SERVICIU,

JURJE ANA
A.J./L.P./ 1 exp.

